b"\n_START_ARTICLE_\nGlaciaci\xc3\xb3 del Quaternari\n_START_PARAGRAPH_\nLa glaciaci\xc3\xb3 quatern\xc3\xa0ria, tamb\xc3\xa9 coneguda com a glaciaci\xc3\xb3 del Plistoc\xc3\xa8 o edat de gel actual, designa una s\xc3\xa8rie d'esdeveniments glacials separats per per\xc3\xadodes interglacials que es van produir durant el per\xc3\xadode Quaternari, des de fa 2,58 milions d'anys fins al present. Durant aquest per\xc3\xadode, es van expandir les capes de gel a partir sobretot de l'Ant\xc3\xa0rtida i Groenl\xc3\xa0ndia, i en molts altres llocs es van produir capes gelades fluctuants, com la capa de gel Laurent\xc3\xad. Els principals efectes d'una era de gel s\xc3\xb3n l'erosi\xc3\xb3 i la deposici\xc3\xb3 de residus sobre grans extensions de terra, la modificaci\xc3\xb3 de la xarxa fluvial, la creaci\xc3\xb3 de milions de llacs, canvis en el nivell del mar, el desenvolupament de llacs pluvials lluny de les ribes de la mar, ajust isost\xc3\xa0tic de l'escor\xc3\xa7a terrestre i vents excepcionals. Afecta oceans, inundacions i comunitats biol\xc3\xb2giques. Les pr\xc3\xb2pies capes de gel, en elevar l'albedo, tenen un important efecte en el refredament del clima.\n_START_SECTION_\nDescobriment\n_START_PARAGRAPH_\nLa glaciaci\xc3\xb3 quatern\xc3\xa0ria va ser la primera edat de gel demostrada per la geologia, i que amb ella va provar ja al segle XVIII que aquests canvis clim\xc3\xa0tics eren possibles._NEWLINE_Al llarg del segle passat, les exhaustives observacions sobre el terreny han proporcionat evid\xc3\xa8ncies que glaceres continentals van cobrir grans zones d'Europa, Am\xc3\xa8rica del Nord i Sib\xc3\xa8ria. Despr\xc3\xa9s de diversos anys de treball, centenars de ge\xc3\xb2legs van realitzar mapes d'elements glacials en els quals es detalla la ubicaci\xc3\xb3 i orientaci\xc3\xb3 de drumlins, eskers, morrenes, estriacions i canals de corrents glacials. Aquests mapes van mostrar l'extensi\xc3\xb3 de les capes de gel, la direcci\xc3\xb3 del flux i la ubicaci\xc3\xb3 de canals d'aig\xc3\xbces de desgla\xc3\xa7, el que va permetre que els cient\xc3\xadfics desxifressin la hist\xc3\xb2ria dels nombrosos aven\xc3\xa7os i retirades del gel. Fins i tot abans que la teoria de la glaciaci\xc3\xb3 mundial fos acceptada de forma generalitzada, molts observadors van recon\xc3\xa8ixer que s'havien produ\xc3\xaft m\xc3\xa9s d'un avan\xc3\xa7 i retirada dels gels._NEWLINE_Des de llavors s'han identificat altres edats de gel m\xc3\xa9s antigues.\n_START_SECTION_\nDescripci\xc3\xb3\n_START_PARAGRAPH_\nLa glaciaci\xc3\xb3 quatern\xc3\xa0ria \xc3\xa9s l'\xc3\xbaltima de les cinc glaciacions conegudes durant la hist\xc3\xb2ria de la Terra. Les altres quatre s\xc3\xb3n la glaciaci\xc3\xb3 Huroniana, la criog\xc3\xa8nica, l'Andina-Sahariana i la Karoo._NEWLINE_Durant el per\xc3\xadode Quaternari, el volum total de gel, el nivell del mar i la temperatura global han fluctuat, com evidencien els  testimonis de gel dels \xc3\xbaltims 800.000 anys i els sediments marins de per\xc3\xadodes anteriors. Al llarg dels passats 740.000 anys hi ha hagut vuit cicles glacials. El per\xc3\xadode Quaternari al complet, que va comen\xc3\xa7ar fa 2,58 milions d'anys, es considera una glaciaci\xc3\xb3 per la perman\xc3\xa8ncia d'almenys una gran capa de gel, l'ant\xc3\xa0rtica. No est\xc3\xa0 clar quina part de Groenl\xc3\xa0ndia estava coberta de gel durant els per\xc3\xadodes interglacials anteriors. Durant els episodis m\xc3\xa9s freds -anomenats per\xc3\xadodes glacials - tamb\xc3\xa9 van existir grans capes de gel d'un gruix d'almenys 4 km a Europa, Am\xc3\xa8rica del Nord i Sib\xc3\xa8ria. Els intervals m\xc3\xa9s curts i c\xc3\xa0lids entre glaciacions es diuen interglacials._NEWLINE_ _NEWLINE_Actualment, la Terra es troba en un per\xc3\xadode interglacial, que va marcar el comen\xc3\xa7ament de l'Holoc\xc3\xa8. Aquest interglacial va comen\xc3\xa7ar entre 10.000 i 15.000 anys enrere, causant que les capes de gel del \xc3\xbaltim per\xc3\xadode glacial comencessin a desapar\xc3\xa8ixer. Encara existeixen romanents d'aquests glaceres, que ara ocupen el 10% de la superf\xc3\xadcie terrestre, a Groenl\xc3\xa0ndia, l'Ant\xc3\xa0rtida i diverses regions muntanyoses. El retroc\xc3\xa9s de les glaceres des de 1850 ha estat sobretot a conseq\xc3\xbc\xc3\xa8ncia de l'escalfament del sistema clim\xc3\xa0tic per causes humanes durant aquest per\xc3\xadode._NEWLINE_Durant els per\xc3\xadodes glacials, l'actual sistema hidrol\xc3\xb2gic va quedar totalment interromput en grans \xc3\xa0rees del m\xc3\xb3n i considerablement modificat en unes altres. A causa del volum de gel a la Terra, el nivell del mar era uns 120 metres m\xc3\xa9s baix que en el present._NEWLINE_Avui hi ha moltes evid\xc3\xa8ncies que durant l'era glacial es van produir nombrosos per\xc3\xadodes d'augment i disminuci\xc3\xb3 de glaceres continentals. Els per\xc3\xadodes interglacials de clima suau estan representats en perfils de s\xc3\xb2l, llits de torba i dip\xc3\xb2sits en els llacs i corrents que separen els dip\xc3\xb2sits no estratificats de detritus glacials.\n_START_SECTION_\nCauses\n_START_PARAGRAPH_\nFins ara no s'ha proposat una teoria totalment satisfact\xc3\xb2ria que expliqui la hist\xc3\xb2ria de les glaciacions terrestres. La causa d'una glaciaci\xc3\xb3 pot estar relacionada amb diversos factors que es produeixen de forma simult\xc3\xa0nia, com els cicles astron\xc3\xb2mics, la composici\xc3\xb3 atmosf\xc3\xa8rica, la tect\xc3\xb2nica de plaques i els corrents marins.\n_START_SECTION_\nEfectes\n_START_PARAGRAPH_\nLa pres\xc3\xa8ncia de tant de gel en els continents va tenir un profund efecte sobre pr\xc3\xa0cticament tots els aspectes del sistema hidrol\xc3\xb2gic de la Terra. Els efectes m\xc3\xa9s evidents s\xc3\xb3n els espectaculars paisatges muntanyencs que es formen amb l'erosi\xc3\xb3 glacial i amb les deposicions. Paisatges completament nous que cobreixen milions de km\xc2\xb2 es van formar en un per\xc3\xadode relativament curt de temps geol\xc3\xb2gic. A m\xc3\xa9s, les vastes masses de gel glacial van afectar la Terra molt m\xc3\xa9s enll\xc3\xa0 dels marges glacials. Directament o indirectament, els efectes de la glaciaci\xc3\xb3 es van deixar sentir a tot arreu del m\xc3\xb3n."